Kritike programa pomoći u Hong Kongu
Tamošnje vlasti odlučile su da idućeg meseca pošalju svim odraslim stanovnicima čekove u iznosu od 700 dolara
U gradu zbijenog prostora, sa najvećim procentom oblakodera na svetu, iznajmljivanje stanova je preskupo, a subvencionisanih stanova nema dovoljno. Mnogi siromašni građani žive u ilegalno sklepanim skloništima na vrhovima poslovnih zgrada i strepe da će biti iseljeni. U jednoj tako sklepanoj baraci, veličine ormana od 4,5 kvadrata sa psom i mačkom živi i bivša nastojnica Li Oi Lin, koja je ostala bez posla zbog povrede na radu. Pomoć od 6 hiljada hongkoških dolara je ranije ove godine najavio gradonačelnik Hong Konga Donald Cang. On je to propratio nedavno oživljavanjem programa subvencionisanog vlasništva stanova za ljude sa srednjim i nižim primanjima. I dok program ima za cilj rešavanje manjka stambenog prostora i visokih renti kritičari kažu da je malo verovatno da će subvencije i milostinja povećati popularnost Cangove administracije koja je u padu. Jedan od skeptika je i pravnik Alan Liong, lider opozicione građanske stranke. Neki kritičari predviđaju da bi davanje pomoći u novcu siromašnima još više podstaklo inflaciju u Hong Kongu koja je dostigla najviši nivo u proteklih 15 godina. U međuvremenu, rastući troškovi brinu stanare ilegalnih skloništa podignutih na vrhu ove stare, sumorne tekstilne fabrike. Oni kažu da dok svet zavidi Hongkongu na uspehu i gotovinskom suficitu, jedino što oni vide i osećaju je kiša koja probija kroz krov koji prokišnjava.